**Henri Kontinen** (s. 19. kesäkuuta 1990 Helsinki) on suomalainen tennispelaaja. Hän nousi ATP-maailmanlistan ykkössijalle nelinpelissä 3. huhtikuuta 2017 julkaistulla listalla. Kaksinpelissä hän oli parhaimmillaan sijalla 220 lokakuussa 2010. Hän on 2010-luvun alun jälkeen pelannut vain nelinpeliä, jossa hän on saavuttanut 24 ATP-turnausvoittoa.

Viimeisenä juniorivuotenaan 2008 Kontinen voitti Ranskan avointen poikien nelinpelin ja pelasi Wimbledonissa poikien kaksinpelin loppuottelussa. Vuonna 2016 Kontinen voitti Heather Watsonin kanssa Wimbledonin sekanelinpeliturnauksen ja teki suomalaishistoriaa saavuttaen ensimmäisenä suomalaisena ammattilaisena grand slam -mestaruuden. Samana vuonna hän voitti myös ATP-finaaliturnauksen yhdessä John Peersin kanssa. Tammikuussa 2017 Kontinen voitti Australian avointen nelinpelin Peersin kanssa ja saavutti ensimmäisen grand slam -mestaruutensa nelinpelissä.

Vuosina 2009–2012 Kontista valmensi ruotsalainen Peter Carlsson, ja hänen fysiikkavalmennuksestaan on vastannut Jarmo Ahonen. Kontisen ja Peersin yhteisenä valmentaja toimi brittiläinen entinen tennispelaaja Chris Eaton noin vuoden ajan syyskuuhun 2016 saakka. Loppuvuodesta 2017 valmentajana on toiminut entinen tennispelaaja Jonathan Marray.

Ura
---

### Lapsuus ja juniorivuodet (−2008)

Kontinen aloitti tenniksen 3-vuotiaana käytyään vanhempiensa kanssa Tampereen Tenniskeskuksessa. Hänen lapsuusvuosien valmentajansa Petri Kiikkinen kertoi hänen olleen lapsena visuaalisesti lahjakas. Kontinen sai jo 10-vuotiaana mahdollisuuden osallistua Nick Bollettierin tennisleirille Miamissa täydellä stipendillä. Hänen perheensä päätti kuitenkin pysyä Suomessa. Lapsuutensa Tampereella asunut Kontinen asui nuoruusvuosinaan Espoossa, Ruotsin Uppsalassa ja Prahassa, Tšekissä.

Marraskuussa 2007 IPP Openissa Helsingissä hän selviytyi nelinpelissä parinsa Harri Heliövaaran kanssa ATP-haastajaturnauksen loppuotteluun. Joulukuussa 2007 Kontinen ja hänen pikkuveljensä Micke saivat stipendin Nick Bollettierin urheiluakatemiaan Miamissa.

Maaliskuussa 2008 Kontinen voitti kaksin- ja nelinpelin junioreiden 2. kategorian ITF-pistekilpailussa Jakartassa. Seuraavalla viikolla hän selviytyi junioreiden 1. kategorian ITF-pistekilpailun kaksinpelin loppuotteluun Nonthaburissa. Huhtikuun alussa Kontinen valittiin Kansainvälisen tennisliiton, ITF:n junioritiimiin. 12. huhtikuuta 2008 Kontinen teki Davis Cup -debyyttinsä Jarkko Niemisen parina maaottelussa Etelä-Afrikkaa vastaan. He hävisivät Jeff Coetzeelle ja Wesley Moodielle lukemin 6–4, 1–6, 4–6, 2–6. Maaottelun ratkettua Suomen tappioksi Kontinen pääsi pelaamaan vielä kaksinpeliä Rik de Voestia vastaan.

Ranskan avoimissa 2008 Kontinen voitti poikien nelinpeliturnauksen yhdessä parinsa Christopher Rungkatin kanssa. Kontinen selvitti tiensä vuoden 2008 Wimbledonin tennisturnauksen poikien kaksinpelin loppuotteluun, mutta hävisi sen bulgarialaiselle Grigor Dimitroville lukemin 5–7, 3–6. Suomen Olympiakomitea haki Kontiselle villillä kortilla paikkaa Pekingin olympialaisten nelinpeliin Jarkko Niemisen pariksi, mutta tämä ei toteutunut. Davis Cupin maaottelussa Luxemburgia vastaan Kontinen voitti Jarkko Niemisen kanssa nelinpelin ja ratkaisi Suomelle voiton voitettuaan kaksinpelin Laurent Bramia vastaan. Heinäkuussa 2008 Kontinen saavutti kaksinpelissä 18-vuotiaiden EM-hopeaa. Korkeimman sijoituksensa junioreiden maailmanlistalla hän saavutti 8. syyskuuta 2008 sijoittuessaan neljänneksi.

### ATP-haastajaturnauksia ja menestystä Davis Cupissa (2009)

Davis Cupissa Tanskaa vastaan Kontinen voitti nelinpelin Jarkko Niemisen kanssa. Lisäksi hän hävisi kaksinpelin turnauksen jo ratkettua Suomen eduksi. Davis Cupin toisella kierroksella Monacoa vastaan Kontinen voitti molemmat pelaamansa kaksinpelit, mutta hävisi nelinpelin Harri Heliövaaran kanssa.

Tampere Openissa Kontinen selviytyi ATP-haastajaturnauksen kaksinpelin puolivälieriin. Uransa ensimmäisen ITF Futures -turnauksen kaksinpelivoiton hän saavutti Vilnassa 8. elokuuta 2009 voitettuaan loppuottelussa Timo Niemisen lukemin 6–1, 6–3. Syyskuussa Davis Cupissa Suomi pelasi Kyprosta vastaan noususta Eurooppa-Afrikan I-ryhmään. Kontinen hävisi ensimmäisen ottelunsa Marcos Baghdatista vastaan, mutta voitti Jarkko Niemisen kanssa nelinpelin ja ratkaisi Suomen voiton voitettuaan Fótos Kallíaksen.

Kontinen selviytyi uransa ensimmäisen ATP-kaksinpeliturnauksen Tukholman avoimien pääsarjaan lokakuussa 2009. Turnauksen ensimmäisellä kierroksella hän hävisi Michael Berrerille lukemin 5–7, 6–7(7–9). Kontinen voitti lokakuun lopulla uransa toisen ITF Futures -turnauksen Cardiffissa. Marraskuussa IPP Openissa hän selviytyi kaksinpelissä välieriin ja nelinpelissä Jarkko Niemisen kanssa finaaliin. Kaksinpelin puolivälierissä hän voitti pitkään Suomen tennistä hallinneen Jarkko Niemisen, mutta hävisi välierissä Stéphane Bohlille.

### Loukkaantumisia (2010–2012)

Jarkko Nieminen (vas.) ja Henri Kontinen Davis Cupin nelinpelissä Luxemburgia vastaan vuonna 2008.
Kontinen karsi pääsystä Australian avoimiin 2010, mutta hävisi jo karsintojen avauskierroksella Conor Nilandille 6–4, 6–4. Helmikuun lopulla hän voitti ITF Futures -turnauksen Sarajevossa. Davis Cupin ensimmäisellä kierroksella Puolaa vastaan Kontinen hävisi ensimmäisen kaksinpelinsä ja nelinpelin, mutta voitti ratkaisevan kaksinpelin Michał Przysiężnyä vastaan. Davis Cupissa hän sai kylkivamman, joka myöhemmin osoittautui vatsalihaksen repeämäksi. Huhtikuun lopulla Kontinen teki paluun Rodoksen haastajaturnauksessa. Ensimmäisellä kierroksella Kontinen voitti Björn Phaun ja toisella Adrian Mannarinon. Puolivälierissä hän kuitenkin hävisi Rainer Schüttlerille. Kontinen loukkasi nilkkansa toukokuun alussa. Hän palasi kilpakentille kesäkuussa saatuaan villin kortin ’s-Hertogenboschin Unicef Openiin. Hän voitti avauskierroksella karsintojen kautta turnaukseen päässeen Dustin Brownin ja saavutti ensimmäisen otteluvoittonsa ATP-turnauksessa. Toisella kierroksella hän hävisi Benjamin Beckerille. Loppukaudesta Kontinen voitti vielä kaksi ITF Futures -turnausta Ruotsissa.

Keväällä 2011 Kontinen joutui pitkälle sairauslomalle ranteen verenkiertohäiriön takia. Paluun tenniskentille hän teki kesäkuussa Manchesterin ITF Futures -turnauksessa. Heinäkuussa Kontinen selviytyi välieriin Tampere Openin ATP-haastajaturnauksessa. Elokuun alussa Kontinen pääsi puolivälieriin Segovian ATP-haastajaturnauksessa. Kontisen polvi operoitiin syksyllä.

Kontisen ensimmäinen turnaus vuonna 2012 oli kesäkuussa pelattu Hollannin Futures-turnaus. Hän joutui luovuttamaan toisella kierroksella kipeytyneen polven vuoksi. Kontisen polvi leikattiin lokakuussa 2012.

### Paluu kilpakentille nelinpelaajana ja ensimmäinen ATP-turnausvoitto (2013–2014)

Kontinen pelasi helmikuussa 2013 Suomen Davis Cup -joukkueessa nelinpeliä maan kohdatessa Bulgarian. Kauden aikana hän voitti nelinpelissä kolme ATP-haastajaturnausta. Marraskuussa 2013 hän kertoi panostavansa täysillä nelinpeliin, koska se on polven kannalta kaksinpeliä kevyempää. Hän ei kuitenkaan täysin poissulkenut paluuta kaksinpeliin myöhemmin, jos polvi tuntuu paremmalta.

Kontinen osallistui Jarkko Niemisen kanssa Ranskan avoimiin 2014. He etenivät turnauksessa toiselle kierrokselle. Wimbledonissa he hävisivät avauskierroksen ottelunsa. Elokuussa Kontinen voitti Niemisen kanssa ATP-250-turnauksen nelinpelin Itävallassa. Yhdysvaltain avoimissa Kontinen ja Nieminen hävisivät ensimmäisen kierroksen ottelunsa. Syyskuussa Kontinen pääsi loppuotteluun Metzin ATP-turnauksessa Marin Draganjan parina. He hävisivät loppuottelun kuitenkin ottelu-tie-breakin jälkeen. Lokakuussa he etenivät loppuotteluun Baselissa, jossa hävisivät jälleen ottelu-tie-breakin jälkeen. Marraskuussa Kontinen voitti Niemisen kanssa Helsingin haastajaturnauksen.

### Nousu maailmanlistan 30 parhaan joukkoon (2015)

Vuoden 2015 Kontinen aloitti Martin Draganjan parina. He hävisivät vuoden kolme ensimmäistä turnaustaan avauskierroksella, mukaan lukien Australian avoimet. Helmikuussa, kauden neljännessä turnauksessaan, Zagrebissa, he saavuttivat ATP-turnausvoiton häviämättä koko turnauksessa erääkään. Seuraavaksi he voittivat Marseillen turnauksen voittamalla kaikki ottelunsa vasta ottelu-tie-breakissa. Huhtikuussa Kontinen ja Draganja voittivat Barcelonan turnauksen. Turnauksen jälkeen julkaistulla maailmanlistalla Kontinen nousi sijalle 29, kautta aikain parhaimmalle suomalaispelaajan saavuttamalla sijalle nelinpelissä.

Ranskan avoimissa heidän pelinsä päättyivät toiselle kierrokselle ja Wimbledonissa avauskierrokselle viisieräisessä ottelussa Thanasi Kokkinakisia ja Lleyton Hewittiä vastaan. Heinäkuussa pelatussa Umagin turnauksessa he pääsivät välieriin, jossa hävisivät Mariusz Fyrstenbergille ja Santiago Gonzálezille. Ranskan avointen sekanelinpelissä Kontinen pääsi välieriin Zheng Jien kanssa. Elokuussa Kontisen nelinpelipari Draganja joutui leikkaukseen, ja hän joutui etsimään loppukaudeksi muita pelaajia parikseen. Elokuun alussa pelatussa Kitzbühelin turnauksessa Kontinen pelasi Robin Haasen kanssa. He etenivät turnauksessa loppuotteluun, jossa hävisivät Nicolas Almagrolle ja Carlos Berlocqille luvuin 5–7, 6–3, 11–9. Yhdysvaltain avoimissa Kontinen pelasi Horacio Zeballosin kanssa. He hävisivät turnauksen avauskierroksella. Syyskuun lopulla Kontinen voitti filippiiniläisen Treat Hueyn kanssa Pietarin ATP-turnauksen saavuttaen viidennen turnausvoittonsa urallaan. Seuraavalla viikolla he voittivat Kuala Lumpurissa pelatun ATP-turnauksen. Kauden 2015 päätteeksi Kontinen oli maailmanlistan sijalla 31.

### Wimbledonin sekanelinpelimestaruus ja finaaliturnauksen voitto (2016)

Kontinen ja Heather Watson palkittavina voittoisan sekanelinpeliturnauksen jälkeen Wimbledonissa.
Kaudella 2016 Kontinen pelasi australialaisen John Peersin kanssa, joka oli ollut parhaimmillaan maailmanlistan sijalla seitsemän. Edellisellä kaudella Peers oli pelannut Jamie Murrayn parina. He eivät kuitenkaan halunneet jatkaa yhdessä, ja Peers kysyi Kontisen halukkuutta pelata yhdessä. He voittivat heti kauden avanneen Brisbanen turnauksen päihitettyään loppuottelussa parin James Duckworth ja Chris Guccione. Seuraavalla viikolla Sydneyssä Kontinen pelasi Denis Istominin parina, koska Peers pelasi maanmiehensä Sam Grothin parina harjoitellakseen Davis Cupia varten. Kontinen/Istomin hävisivät heti ensimmäisen kierroksen ottelunsa Rohan Bopannaa ja Florian Mergeaa vastaan. Australian avoimissa Kontinen ja Peers etenivät toiselle kierrokselle, jossa hävisivät kolmieräisen ottelun australialaisparille Lleyton Hewitt / Sam Groth. Huhti-toukokuussa Kontinen ja Peers saavuttivat kauden toisen turnausvoittonsa voitettuaan Münchenin turnauksen. Loppuottelu Juan Sebastián Cabalia ja Robert Farahia vastaan ratkesi vasta ottelu-tie-breakissa. Ranskan avoimissa heidän pelinsä päättyivät toisen kierroksen tappioon Brian Bakeria ja Marcus Daniellia vastaan. Kesäkuussa pelatussa Hallen turnauksessa he etenivät välieriin, jossa tuli ottelu-tie-breakissa tappio Łukasz Kubotia ja Alexander Peyaa vastaan. Wimbledonissa Kontinen ja Peers etenivät kahdeksan parhaan joukkoon. Se oli ensimmäinen kerta kun Kontinen pääsi puolivälieriin grand slam -turnauksen nelinpelissä. Puolivälierissä pari koki niukan tappion ykköseksi sijoitetulle parille Pierre-Hugues Herbert/Nicolas Mahut. Ottelu ratkesi ranskalaisten voittoon lukemin 6–4, 6–7(6–8), 6–4, 7–6(10–8). Wimbledonin sekanelinpelissä Kontinen eteni Heather Watsonin kanssa kolmannelle kierrokselle kahdella luovutusvoitolla. Kolmannella kierroksella he voittivat ennakkosuosikit Leander Paesin ja Martina Hingisin. Puolivälierissä he voittivat Scott Lipskyn ja Alla Kudrjavtševan ja etenivät välieriin. Siellä he voittivat suoraan kahdessa erässä parin Oliver Marach/Jeļena Ostapenko. Loppuottelussa Kontinen ja Watson voittivat Wimbledonin keskuskentällä parin Robert Farah ja Anna-Lena Grönefeld luvuin 7–6(7–5), 6–4. Samalla Kontinen teki suomalaista tennishistoriaa olemalla ensimmäinen aikuisten tasolla grand slam -turnauksen voittanut pelaaja. Voitosta hän ja Watson saivat kummatkin 50 000 puntaa.

Heinäkuussa Kontinen voitti parinsa John Peersin kanssa Hampurin massakentällä pelatun ATP 500 -turnauksen päihitettyään loppuottelussa Daniel Nestorin ja Aisam-ul-Haq Qureshin 7–5, 6–3. Seuraavassa turnauksessaan Washingtonissa Kontinen ja Peers hävisivät välieräottelunsa Łukasz Kubotia ja Alexander Peyaa vastaan tiukan taiston jälkeen. Turnauksen jälkeen Kontinen saavutti ennätysrankinginsa, sijan 26. Torontossa Kontinen eteni Peersin kanssa puolivälieriin ja Cincinnatissa he hävisivät jo ensimmäisellä kierroksella. Elokuun lopussa Kontinen saavutti Winstom-Salemin turnauksen voiton yhdessä Guillermo García-Lópezin kanssa. Loppuottelussa he voittivat Leander Paesin ja Andre Begemannin. Kontisen vakiopari John Peers halusi levätä peliviikon ajan, joten Kontinen löysi parinsa vain tuntia ennen ilmoittautumisaikaa. Seuraavalla viikolla pelatuissa Yhdysvaltain avoimissa Kontinen ja Peers hävisivät toisella kierroksella  Sekanelinpelissä hän pelasi Katarina Srebotnikin kanssa häviten avauskierroksen ottelunsa. Syyskuun lopulla Kontinen uusi edellisen vuoden ATP-turnausvoiton Pietarissa. Tällä kertaa parina oli englantilainen Dominic Inglot, ja hävinneenä osapuolena oli jälleen pari Begemann–Paes. Tokiossa Kontinen ja Peers hävisivät jo ensimmäisellä kierroksella. Lokakuussa pelatussa Shanghain ATP Masters -turnauksessa Kontinen ja Peers etenivät loppuotteluun, jossa hävisivät yhdysvaltalaisille John Isnerille ja Jack Sockille. Loka-marraskuussa pelatussa Paris Masters -turnauksessa Kontinen ja Peers varmistivat paikkansa marraskuun lopussa Lontoossa pelattavaan ATP-finaaliturnaukseen, johon pääsee mukaan kauden kahdeksan parasta paria. Kontinen on ensimmäinen suomalainen kautta aikain, joka pääsi kyseiseen turnaukseen. Pariisin turnauksessa he etenivät Masters-turnauksen loppuotteluun toisen kerran urallaan. Siellä he voittivat maailmanlistan ykkösparin, Ranskan Pierre-Hugues Herbertin ja Nicolas Mahut'n luvuin 6–4, 3–6, [10–6]. Kontinen on ensimmäinen suomalainen Masters-turnauksen voittaja. Pari sai turnauksesta palkintorahaa yli 200 000 euroa. Turnauksen jälkeen julkaistulla maailmanlistalla Kontinen nousi ensimmäisenä suomalaisena tennispelaajana kymmenen parhaan joukkoon, sijalle kymmenen.

Lontoossa pelatussa ATP-finaaliturnauksessa Kontinen ja Peers etenivät loppuotteluun voitettuaan välierissä yhdysvaltalaiset Bob ja Mike Bryanin luvuin 7–6(7–2), 6–4. Loppuottelussa he päihittivät Raven Klaasenin ja Rajeev Ramin luvuin 2–6, 6–1, [10–8]. Kontinen ja Peers voittivat kaikki viisi otteluaan turnauksessa ja tienasivat yhteensä noin 429 000 euroa. Turnauksen jälkeen julkaistulla maailmanlistalla Kontinen nousi seitsemänneksi ja parien rankinglistalla Kontinen/Peers neljännelle sijalle. Helsingin Urheilutoimittajat ry valitsi Kontisen pääkaupunkiseudun parhaaksi urheilijaksi ensimmäisenä tennispelaajana.

### Australian avointen nelinpelin mestaruus ja nousu maailmanlistan ykköseksi (2017)

Kontinen ja Peers hävisivät Brisbanessa kauden ensimmäisessä turnauksessa 3. tammikuuta heti ensimmäisellä kierroksella Japanin Kei Nishikorille ja Itävallan Dominic Thiemille erin 1–2. Seuraavaksi he pelasivat Adelaidessa näytöskilpailussa, jossa päihittivät Bryanin veljekset sekä Daniel Nestorin ja Édouard Roger-Vasselinin. Kontinen/Peers kuului voitokkaaseen joukkueeseen yhdessä kahden kaksinpelaajan, Aleksandr Dolgopolovin ja Mark Philippoussisin kanssa. Australian avoimissa Kontinen ja Peers olivat neljänneksi sijoitettuja. He etenivät turnauksessa loppuotteluun, jossa voittivat kolmanneksi sijoitetut Bryanin veljekset suoraan kahdessa erässä luvuin 7–5, 7–5. Tämä oli Kontisen uran toinen grand slam -voitto ja ensimmäinen nelinpelissä. Kontinen sai palkkiona voitostaan 229 000 euroa ja nousi nelinpelin maailmanlistalla sijalle viisi. Hän teki myös historiaa ollen ensimmäinen suomalainen grand slam -voittaja kaksin- tai nelinpelissä. 20. maaliskuuta julkaistulla listalla Kontinen nousi toiselle sijalle yllettyään Indian Wellsissä Peersin kanssa puolivälieriin. Seuraavaksi Kontinen ja Peers pelasivat Miamin Masters-turnauksessa, jossa he putosivat jatkosta toisella kierroksella. Tästä huolimatta Kontinen nousi 3. huhtikuuta julkaistulla maailmanlistalla ykkössijalle. Hän on kaikkiaan 50. tennispelaaja, joka on saavuttanut nelinpelin maailmanlistan ykkössijan ja ensimmäinen suomalainen kaksin- tai nelinpelissä.

Ranskan avoimissa Kontinen ja Peers putosivat heti ensimmäisellä kierroksella hävittyään espanjalaispari Tommy Robredolle ja David Marrerolle lukemin 6–7(3), 3–6. Wimbledonissa Kontinen ja Peers etenivät välieriin, jossa tuli tappio ratkaisevassa viidennessä erässä parille Łukasz Kubot ja Marcelo Melo. Tappion myötä Melo nousi Wimbledonin jälkeen julkaistulla maailmanlistalla ykkössijalle ohi Kontisen. Sekanelinpelissä Kontinen puolusti voittoaan Heather Watsonin kanssa. Tälläkin kertaa he etenivät loppuotteluun, mutta hävisivät sen ykkössijoitetulle parille Jamie Murray/Martina Hingis. Elokuussa Kontinen ja Peers voittivat Washingtonin ATP-turnauksen päihittämällä loppuottelussa Kubot/Melon suoraan kahdessa erässä. Seuraavaksi he pelasivat Cincinnatin Masters-turnauksessa, jossa etenivät puolivälieriin pelaamatta otteluakaan. Siellä he hävisivät parille Ryan Harrison/Michael Venus. Turnauksen jälkeen julkaistulla maailmanlistalla Kontinen nousi kuitenkin takaisin maailmanlistan ykkössijalle aloittaen 15:nnen viikkonsa listan ykkösenä.

Yhdysvaltain avoimissa Kontinen ja Peers pääsivät välieriin, jossa hävisivät parille Jean-Julien Rojer/Horia Tecău. Kontinen pelasi turnauksessa myös sekanelinpeliä yhdessä Heather Watsonin kanssa. He hävisivät ensimmäisen kierroksen ottelunsa. Lokakuussa Kontinen ja Peers voittivat Pekingin ATP-turnauksen päihittämällä loppuottelussa John Isnerin ja Jack Sockin. Tämä oli heidän kolmas turnausvoittonsa kauden aikana. Seuraavalla viikolla pari voitti Shanghain Masters-turnauksen loppuottelussa Łukasz Kubotin ja Marcelo Melon. Viime vuonna Kontinen ja Peers hävisivät loppuottelussa, joten heidän pistetilinsä myös lisääntyi. Loka-marraskuussa pari koki ensimmäisen kierroksen tappion Baselissa ja puolivälierätappion Pariisin Mastersissa. Näiden tulosten myötä Kontinen tippui maailmanlistan ykkössijalta kolmanneksi Marcelo Melon ja Łukasz Kubotin taakse. Marraskuussa Kontinen/Peers uusi viimevuotisen ATP-finaaliturnauksen voittonsa päihittämällä loppuottelussa ykkössijoitetun parin Melo/Kubot. Helsingin Urheilutoimittajat ry valitsi Kontisen toistamiseen vuoden parhaaksi pääkaupunkiseudun urheilijaksi.

### ATP-turnausvoiton jälkeinen pitkä tappiokierre (2018)

Kontinen ja Peers voittivat Brisbanen ATP-turnauksen tammikuussa 2018 päihittämällä loppuottelussa argentiinalaisparin Leonardo Mayer ja Horacio Zeballos luvuin 3–6, 6–3, [10–2]. Australian avoimissa he putosivat toisella kierroksella. Dubaissa ja Indian Wellsissä tuli avauskierroksen tappio, kuten myös Irvingin Challenger-turnauksessa. Miami Mastersissa he voittivat yhden ottelun. Heikkojen esitysten myötä Kontinen putosi yli vuoteen ensimmäisen kerran nelinpelin maailmanlistan kolmen parhaan ulkopuolelle neljänneksi. Kontisen mukaan monessa hävityssä ottelussa he ovat pelanneet jopa samalla tasolla kuin isoissa voitoissa, mutta marginaalit ovat pienet. Huhti-toukokuussa he hävisivät ensimmäisen ottelunsa sekä Monte Carlossa, Barcelonassa että Madridissa. Roomassa he saavuttivat yhdellä voitolla puolivälieräpaikan. Ranskan avoimissa Kontinen ja Peers etenivät puolivälieriin, missä hävisivät niukasti kolmen erän ottelun Feliciano Lópezille ja Marc Lópezille. Aiemmin Kontinen ei ollut päässyt turnauksessa näin pitkälle. Sekanelinpelissä Kontinen hävisi avauskierroksen ottelun Mihaela Buzărnescun kanssa. Queen’s Clubin ruohokenttäturnauksessa Kontinen ja Peers saavuttivat kauden toisen turnausvoittonsa. He voittivat loppuottelussa Jamie Murrayn ja Bruno Soaresin. Wimbledonissa Kontisen ja Peersin pelit päättyivät ensimmäiselle kierrokselle, jossa he hävisivät viidessä erässä parille Máximo González/Nicolás Jarry. Kontinen pelasi sekanelinpeliä jälleen Heather Watsonin kanssa. He hävisivät tällä kertaa kolmannella kierroksella. Washingtonin ATP-turnauksessa Kontinen ja Peers hävisivät avauskierroksella. Elokuussa pelatussa Toronton Masters-turnauksessa Kontinen ja Peers saavuttivat turnausvoiton. He voittivat loppuottelussa parin Raven Klaasen ja Michael Venus luvuin 6–2, 6–7(7), [10–6].

### Australian avointen loppuottelussa (2019)

Kontinen ja Peers selviytyivät Australian avoimissa loppuotteluun turnauksen viidenneksi sijoitettua ranskalaisparia Pierre-Hugues Herbert ja Nicolas Mahut vastaan, mutta hävisivät numeroin 4–6, 6–7 (1–7). Helmikuussa Kontinen voitti Rotterdamin ATP-turnauksen Jérémy Chardyn kanssa

### Uuden parin kanssa (2020)

Vuodeksi 2020 Kontinen vaihtoi nelinpeliparikseen saksalaisen Jan-Lennard Struffin. Australian avoimissa Kontinen eteni hänen kanssaan puolivälieriin, mutta he hävisivät siinä Yhdysvaltain Rajeev Ramille ja Britannian Joe Salisburylle 4–6, 4–6.

Ranskan avoimissa Kontinen ja Struff putosivat jo ensimmäisessä ottelussaan paria Ivan Dodig ja Filip Polasek vastaan lukemin 3–6, 1–6.

### Uusi pari, ATP-turnausvoitto ja tauko (2021–2022)

Vuonna 2021 Kontinen pelasi ranskalaisen Édouard Roger-Vasselinin kanssa. Kontinen avasi kauden helmikuussa Melbournen ATP-turnauksessa, jossa Kontinen pelasi Pierre-Hugues Herbertin kanssa. He hävisivät ensimmäisellä kierroksella. Australian avoimissa 11:nneksi sjoitetut Kontinen ja Roger-Vasselin hävisivät avauskierroksella sjoittamattomalle parille. Myös turnauksen sekanelinpelissä Jaroslava Švedovan kanssa Kontisen pelit päättyivät avauskierrokselle. Seuraavassa turnauksessaan Montpellierissä helmikuun lopussa Kontinen ja Roger-Vasselin saavuttivat turnausvoiton. Tämä oli heidän toinen yhteinen turnausvoittonsa ja Kontisen 24:s, ensimmäinen sitten lokakuun 2019. Maaliskuussa he pelasivat Rotterdamin ATP-turnauksessa, missä voittivat ensimmäisellä kierroksella nelinpelin maailmanlistan ykkösparin, Juan Sebastian Cabalin ja Robert Farahin. Välierissä he hävisivät Horia Tecăulle ja Kevin Krawietzille match tiebreakissä.

Kontinen pelasi syyskuussa 2021 Yhdysvaltain avoimissa Harri Heliövaaran kanssa.

Tammikuussa 2022 Kontinen kertoi pitävänsä taukoa tenniksestä ja miettivänsä mitä tekee jatkossa.

Pelityyli
---------

Oikeakätisellä Kontisella on yhden käden rystylyönti. Suomen Davis Cup -joukkueen valmentaja Kim Tiilikainen kertoi vuonna 2009 pitävänsä Kontista erittäin lahjakkaana ja monipuolisena pelaajana. Lisäksi hän kehui Kontisen henkistä puolta. Vuoteen 2015 uransa lopettanut tennispelaaja Jarkko Niemisen mukaan Kontisen pelityyli sopii hyvin nelinpeliin, jossa hänen vahvuutensa korostuvat. Hänen mukaansa Kontinen tykkää pelata lyhyitä pisteitä, on maailman parhaita verkkopelissä, hyvä palauttaja sekä tarkka, kova ja monipuolinen syöttäjä.

Yksityiselämä
-------------

Kontisen nuorempi veli Micke (s. 18. joulukuuta 1992) valittiin Boca Ratonissa sijaitsevan Evert Tennis Academyn parhaaksi poikajunioriksi kaudella 2008–2009. Lisäksi heidän perheeseensä kuuluvat isä Pentti, äiti Marja ja sisar Sanna. Kontinen asuu Tallinnassa, Virossa, jonne hän on omien sanojensa mukaan muuttanut saadakseen olla rauhassa.

Tilastot
--------

### Turnausvoitot nelinpelissä (24)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Voitot turnausluokittain |
| --- |
| Grand Slam (1) |
| ATP World Tour Finals (2) |
| ATP World Tour Masters 1000 (3) |
| ATP World Tour 500 (6) |
| ATP World Tour 250 (12) |

 | 

| Voitot kenttätyypeittäin |
| --- |
| Kova (19) |
| Massa (4) |
| Ruoho (1) |
| Matto (0) |
| s = sisäkenttä |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| **Nro** | **Pvm** | **Turnaus** | **Paikka** | **Kenttä** | **Pari** | **Vastustaja** | **Tulos** |
| 1. | 2. elokuuta 2014 | Itävallan avoin tennisturnaus | Kitzbühel, Itävalta | Massa | Suomi Jarkko Nieminen | Italia Daniele BraccialiKazakstan Andrei Golubev | 6–1, 6–4 |
| 2. | 8. helmikuuta 2015 | Zagreb Indoors | Zagreb, Kroatia | Kova (s) | Kroatia Marin Draganja | Ranska Fabrice MartinIntia Purav Raja | 6–4, 6–4 |
| 3. | 22. helmikuuta 2015 | Open 13 | Marseille, Ranska | Kova (s) | Kroatia Marin Draganja | Iso-Britannia Colin FlemingIso-Britannia Jonathan Marray | 6–4, 3–6, [10–8] |
| 4. | 26. huhtikuuta 2015 | Barcelonan avoin tennisturnaus | Barcelona, Espanja | Massa | Kroatia Marin Draganja | Iso-Britannia Jamie MurrayAustralia John Peers | 6–3, 6–7(6–8), [11–9] |
| 5. | 27. syyskuuta 2015 | Pietarin avoin tennisturnaus | Pietari, Venäjä | Kova (s) | Filippiinit Treat Huey | Itävalta Julian KnowleItävalta Alexander Peya | 7–5, 6–3 |
| 6. | 4. lokakuuta 2015 | Malesian avoin tennisturnaus | Kuala Lumpur, Malesia | Kova (s) | Filippiinit Treat Huey | Etelä-Afrikka Raven KlaasenYhdysvallat Rajeev Ram | 7–6(7–4), 6–2 |
| 7. | 10. tammikuuta 2016 | Brisbane International | Brisbane, Australia | Kova | Australia John Peers | Australia James DuckworthAustralia Chris Guccione | 7–6(7–4), 6–1 |
| 8. | 1. toukokuuta 2016 | BMW Open | München, Saksa | Massa | Australia John Peers | Kolumbia Juan Sebastián CabalKolumbia Robert Farah | 6–3, 3–6, [10–7] |
| 9. | 17. heinäkuuta 2016 | Saksan avoin tennisturnaus | Hampuri, Saksa | Massa | Australia John Peers | Kanada Daniel NestorPakistan Aisam-ul-Haq Qureshi | 7–5, 6–3 |
| 10. | 27. elokuuta 2016 | Winston-Salem Open | Winston-Salem, Yhdysvallat | Kova | Espanja Guillermo García-López | Saksa Andre BegemannIntia Leander Paes | 4–6, 7–6(8–6), [10–8] |
| 11. | 25. syyskuuta 2016 | Pietarin avoin tennisturnaus | Pietari, Venäjä | Kova (s) | Iso-Britannia Dominic Inglot | Saksa Andre BegemannIntia Leander Paes | 4–6, 6–3, [12–10] |
| 12. | 6. marraskuuta 2016 | Paris Masters | Pariisi, Ranska | Kova (s) | Australia John Peers | Ranska Pierre-Hugues HerbertRanska Nicolas Mahut | 6–4, 3–6, [10–6] |
| 13. | 20. marraskuuta 2016 | ATP World Tour Finals | Lontoo, Yhdistynyt kuningaskunta | Kova (s) | Australia John Peers | Etelä-Afrikka Raven KlaasenYhdysvallat Rajeev Ram | 2–6, 6–1, [10–8] |
| 14. | 28. tammikuuta 2017 | Australian avoin tennisturnaus | Melbourne, Australia | Kova | Australia John Peers | Yhdysvallat Mike BryanYhdysvallat Bob Bryan | 7–5, 7–5 |
| 15. | 6. elokuuta 2017 | Washington Open | Washington, Yhdysvallat | Kova | Australia John Peers | Puola Łukasz KubotBrasilia Marcelo Melo | 7–6(7–5), 6–4 |
| 16. | 8. lokakuuta 2017 | China Open | Peking, Kiina | Kova | Australia John Peers | Yhdysvallat John IsnerYhdysvallat Jack Sock | 6–3, 3–6, [10–7] |
| 17. | 15. lokakuuta 2017 | Shanghain Masters | Shanghai, Kiina | Kova | Australia John Peers | Puola Łukasz KubotBrasilia Marcelo Melo | 6–4, 6–2 |
| 18. | 19. marraskuuta 2017 | ATP World Tour Finals | Lontoo, Yhdistynyt kuningaskunta | Kova | Australia John Peers | Puola Łukasz KubotBrasilia Marcelo Melo | 6–4, 6–2 |
| 19. | 7. tammikuuta 2018 | Brisbane International | Brisbane, Australia | Kova | Australia John Peers | Argentiina Leonardo MayerArgentiina Horacio Zeballos | 3–6, 6–3‚ [10–2] |
| 20. | 24. kesäkuuta 2018 | Queen’s Clubin tennisturnaus | Lontoo, Yhdistynyt kuningaskunta | Ruoho | Australia John Peers | Iso-Britannia Jamie MurrayBrasilia Bruno Soares | 6–4, 6–3 |
| 21. | 12. elokuuta 2018 | Kanadan avoin tennisturnaus | Toronto, Kanada | Kova | Australia John Peers | Etelä-Afrikka Raven KlaasenUusi-Seelanti Michael Venus | 6–2, 6–7(7), [10–6] |
| 22. | 17. helmikuuta 2019 | Rotterdamin avoin tennisturnaus | Rotterdam, Alankomaat | Kova | Ranska Jérémy Chardy | Alankomaat Jean-Julien RojerRomania Horia Tecău | 7–6(7–5), 7–6(7–4) |
| 23. | 20. lokakuuta 2019 | Stockholm Open | Tukholma, Ruotsi | Kova | Ranska Édouard Roger-Vasselin | Kroatia Mate Pavić
Brasilia Bruno Soares | 6–4, 6–2 |
| 24. | 28. helmikuuta 2021 | Open Sud de France | Montpellier, Ranska | Kova | Ranska Édouard Roger-Vasselin | Israel Jonathan Erlich
Valko-Venäjä Andrei Vasilevski | 6–2, 7–5 |

### Turnausvoitot sekanelinpelissä (1)

|  |  |  |  |  |  |  |  |
| --- | --- | --- | --- | --- | --- | --- | --- |
| **Nro** | **Pvm** | **Turnaus** | **Paikka** | **Kenttä** | **Pari** | **Vastustaja** | **Tulos** |
| 1. | 10. heinäkuuta 2016 | Wimbledonin tennisturnaus | Wimbledon, Lontoo, Yhdistynyt kuningaskunta | Ruoho | Iso-Britannia Heather Watson | Kolumbia Robert FarahSaksa Anna-Lena Grönefeld | 7–6(7–5), 6–4 |

Lähteet
-------

* Henri Kontinen – Player Activity *atpworldtour.com*. ATP World Tour.  (englanniksi)

### Viitteet

1. ↑  Henri Kontinen ATP:n sivuilla (englanniksi)
2. 1 2  Henri Kontinen Ranskan avointen voittoon *Tennisverkko*.  7.6.2008. Suomen Tennisliitto. Viitattu 21.9.2009.
3. 1 2  Dimitrov vei Wimbledonin poikien mestaruuden *Tennisverkko*.  6.7.2008. Suomen Tennisliitto. Viitattu 21.9.2009.
4. ↑  Tränare *goodtogreatworld.com*. Viitattu 19.10.2016. (ruotsiksi)
5. ↑  Rannevammasta toipunut tennislupaus Kontinen palaamassa kentille *HS.fi*.  13.1.2009. Sanoma News. Viitattu 21.9.2009.
6. ↑  Henri Kontinen oppii koko ajan uutta *HS.fi*. Viitattu 19.10.2016.
7. ↑  Yllätys paljastui Lontoossa: Kontinen ja Peers olleet pitkään ilman valmentajaa *HS.fi*. Viitattu 21.11.2016.
8. ↑  Henri Kontinen nauttii pelaamisesta kotiyleisön edessä eikä ole huolissaan tappiokierteestä *yle.fi*. Viitattu 8.4.2018.
9. 1 2  Teinitähdestä nelinpelin erikoismieheksi *Ilta-Sanomat*.  10.7.2016. Viitattu 22.11.2016.
10. ↑  Lehtonen, Juha Matias: Tapaus Henri K..  *City*, 2008, nro 19.  Janton. Artikkelin verkkoversio. Viitattu 8.6.2010.
11. ↑  Nuorilla tennismestareilla täytyy koulunkin sujua (Helsingin Sanomien artikkeli 31.12.2001) *interactive.sanoma.fi*. Viitattu 22.11.2016.
12. ↑  Wimbledon-finalisti Henri Kontinen on nauttinut julkisuudesta ja hässäkästä (web.archive.org) *HS.fi*.  8.7.2008. Sanoma News. Viitattu 4.11.2016.
13. 1 2  Henri Kontinen taitaa sopeutumisen *Ilta-Sanomat*.  8.7.2008. Viitattu 22.11.2016.
14. ↑  Venäläisparille IPP Openin nelinpelin voitto *Tennisverkko*.  16.11.2007. Suomen Tennisliitto. Viitattu 21.9.2009.
15. ↑  Puintila, Lauri: Suomalaisveljekset pääsivät tenniksen huippuvalmennukseen (web.archive.org) *iltasanomat.fi*.  14.12.2007. Sanoma News. Viitattu 4.11.2016.
16. ↑  Kontinen nousi 50 joukkoon *Tennisverkko*.  10.3.2008. Suomen Tennisliitto. Viitattu 21.9.2009.
17. ↑  Lobkov voitti H.Kontisen Nonthaburissa *Tennisverkko*.  15.3.2008. Suomen Tennisliitto. Viitattu 21.9.2009.
18. ↑  Einiö, Matti: Henri Kontinen unelmatiimiin *iltasanomat.fi*.  7.4.2008. Sanoma News. Viitattu 17.11.2016.
19. ↑  Etelä-Afrikka johtaa DC-ottelua 2-1 *Tennisverkko*.  12.4.2008. Suomen Tennisliitto. Viitattu 21.9.2009.
20. ↑  Etelä-Afrikka löi Suomen Davis Cupissa *Tennisverkko*.  14.4.2008. Suomen Tennisliitto. Viitattu 21.9.2009.
21. ↑  Suomi meni 2-1 johtoon *Tennisverkko*.  19.7.2008. Suomen Tennisliitto. Viitattu 21.9.2009.
22. ↑  Kontinen toi voiton Suomelle *Tennisverkko*.  20.7.2008. Suomen Tennisliitto. Viitattu 21.9.2009.
23. ↑  Henri Kontiselle EM-hopeaa *Yle Urheilu*.  27.7.2008. Yleisradio. Viitattu 21.9.2009.
24. ↑  Kontinen, Henri (FIN) *ITF Juniors*. ITF. Viitattu 21.9.2009. (englanniksi)
25. 1 2  Henri Kontinen *Daviscup.com*. Davis Cup. Viitattu 21.9.2009. (englanniksi)
26. 1 2 3 4 5 6 7 8 9 10  Henri Kontinen - Playing Activity *atpworldtour.com*. ATP World Tour. Viitattu 22.11.2016. (englanniksi)
27. ↑  H.Kontinen voitti ITF Futures-kisan Liettuassa *Tennisverkko*.  10.8.2009. Suomen Tennisliitto. Viitattu 21.9.2009.
28. ↑  Baghdatis vielä liian taitava Kontiselle *YLE Urheilu*.  18.9.2009. Yleisradio. Viitattu 21.9.2009.
29. ↑  Kontinen ja Nieminen nousivat kahden erän takaa voittoon *YLE Urheilu*.  19.9.2009. Yleisradio. Viitattu 21.9.2009.
30. ↑  Kontinen jälleen sankarina *YLE Urheilu*.  20.9.2009. Yleisradio. Viitattu 21.9.2009.
31. ↑  Kontinen hävisi ATP-kaksinpeliavauksensa *Turun Sanomat*.  20.10.2009. TS-Yhtymä. Viitattu 23.10.2009.
32. ↑  Henri Kontinen turnausvoittoon Cardiffissa *YLE Urheilu*.  31.10.2009. Yleisradio. Viitattu 1.11.2009.
33. 1 2  Henri Kontinen antoi kaikkensa mutta hävisi tasaisen välierän *HS.fi*.  28.11.2009. Sanoma News. Viitattu 30.11.2009.
34. ↑  Nieminen ja Kontinen hävisivät Talin nelinpelifinaalin *HS.fi*.  29.11.2009. Sanoma News. Viitattu 30.11.2009.
35. ↑  Vallanvaihto? Kontinen löi Niemisen Talissa *Yle Urheilu*.  27.11.2009. Yleisradio. Viitattu 30.11.2009.
36. ↑  Kontiselle tappio Melbournessa *MTV3.fi*.  13.1.2010. MTV. Viitattu 13.1.2010.
37. ↑  Bosnia & Herzegovina F2 Futures 2010 *ITF Mens*. ITF. Viitattu 22.6.2011. (englanniksi)
38. ↑  Kylkivamma pakotti Kontisen vetäytymään *YLE Urheilu*.  17.3.2010. Yleisradio. Viitattu 24.3.2010.
39. ↑  Schüttler löi Kontisen Rhodoksella *Yle Urheilu*.  30.4.2010. Yleisradio. Viitattu 3.5.2010.
40. ↑  H.Kontiselle villi kortti ATP-kisaan *Tennisverkko*.  7.6.2010. Suomen Tennisliitto. Viitattu 8.6.2010.
41. ↑  Kontiselle uran ensimmäinen ATP-voitto *YLE Urheilu*.  14.6.2010. Yleisradio. Viitattu 21.6.2010.
42. ↑  Becker ei antanut Kontiselle mahdollisuuksia *YLE Urheilu*.  16.6.2010. Yleisradio. Viitattu 21.6.2010.
43. ↑  Suomen Davis Cup -joukkueessa viime hetkillä paha menetys *iltalehti.fi*.  25.2.2011. Kustannusosakeyhtiö Iltalehti. Viitattu 22.6.2011.
44. ↑  Kontinen palasi tenniskentille voitokkaasti *YLE Urheilu*.  28.6.2011. Yleisradio. Viitattu 29.6.2011.
45. ↑  Kontisen taistelu ei riittänyt Tampereen finaaliin *YLE Urheilu*.  30.7.2011. Yleisradio. Viitattu 30.6.2011.
46. ↑  TENNIS: Kontiselle karvas tappio puolivälierässä *YLE Urheilu*.  5.8.2011. Yleisradio. Viitattu 6.8.2011.
47. 1 2  Kontisen loukkaantumisvaikeudet eivät hellitä Yle Urheilu. Viitattu 16.10.2012.
48. ↑  Henri Kontisen toipumisaika venähti Yle Urheilu. Viitattu 16.10.2012.
49. ↑  Kontinen palaa Davis Cupin joukkueeseen Yle Urheilu. Viitattu 31.1.2013.
50. ↑  Wimbledon-finalistin uusi tuleminen Yle Urheilu. Viitattu 17.11.2013.
51. ↑  McKeough, Alex: Kontinen ja Nieminen suvereenisti ATP-turnausvoittoon Itävallassa *Yle Urheilu*.  2.8.2014. Viitattu 2.8.2014.
52. ↑  Nyt kulkee *Yle Urheilu*.  26.4.2015. Yleisradio. Viitattu 26.4.2015.
53. ↑  Tennis: Henri Kontinen nousi maailmanlistalla jo sijalle 29 *HS.fi*. Viitattu 25.7.2016.
54. ↑  Henri Kontinen ei päässyt Ranskan avointen sekanelinpelin finaaliin. *iltasanomat.fi*. Viitattu 27.9.2015.
55. ↑  Henri Kontisen pari Marin Draganja loppukauden sivussa *Tennislehti.fi*. Viitattu 27.9.2015.
56. ↑  Almagro/Berlocq Capture Kitzbuhel Doubles Title *atpworldtour.com*. Viitattu 27.9.2015. (englanniksi)
57. ↑  Henri Kontiselle jo kauden neljäs turnausvoitto *Yle Urheilu*. Viitattu 27.9.2015.
58. ↑  Kontisen ja Hueyn unelma-alku *yle.fi*. Viitattu 4.10.2015.
59. ↑  Henri Kontinen - Rankings History *ATP World Tour*. Viitattu 22.11.2016. (englanniksi)
60. ↑  Henri Kontiselle loistava mahdollisuus *HS.fi*. Viitattu 28.11.2015.
61. ↑  Lähikuvassa: Henri Kontinen valmiina valokeilaan *tennislehti.fi*. Viitattu 22.11.2016.
62. ↑  Kontinen avasi kautensa turnausvoitolla uuden parin kanssa *Yle Urheilu*. Viitattu 10.1.2016.
63. ↑  Menestyspari Kontinen/Peers hajoaa ensi viikoksi *Yle Urheilu*. Viitattu 13.2.2016.
64. ↑  Kontinen laulukuoroon *sportti.com*. Viitattu 13.2.2016.
65. ↑  Kontinen ja Peers katsomoon, Hewittin turnaus jatkuu *Yle Urheilu*. Viitattu 13.2.2016.
66. ↑  Kontinen Peers Doubles Munich 2016 Final *ATP World Tour*. Viitattu 1.5.2016. (englanniksi)
67. ↑  Kontinen ja Peers venyivät Wimbledonissa *yle.fi*. Viitattu 8.7.2016.
68. ↑  Kontinen/Peers hävisi hurjan trillerin *yle.fi*. Viitattu 8.7.2016.
69. ↑  Kontinen ja Watson pudottivat lajilegendat *yle.fi*. Viitattu 8.7.2016.
70. ↑  Simon Cambers: Heather Watson and Henri Kontinen through to mixed doubles semi-final *The Guardian*.  8.7.2016. Viitattu 10.7.2016. (englanniksi)
71. ↑  Kontinen/Watson heittämällä välieriin *yle.fi*. Viitattu 8.7.2016.
72. ↑  Henri Kontinen Wimbledonin finaaliin! *yle.fi*.  9.7.2016. Viitattu 9.7.2016.
73. ↑  Historiallinen hetki - Kontinen/Watson Wimbledonin voittoon! *yle.fi*. Viitattu 10.7.2016.
74. ↑  Kontista ei pysäytä mikään *yle.fi*. Viitattu 17.7.2016.
75. ↑  Kontisen voittoputki päättyi Washingtonin välieriin *yle.fi*. Viitattu 25.7.2016.
76. ↑  Henri Kontisen nousu maailmanlistalla jatkuu *yle.fi*. Viitattu 25.7.2016.
77. ↑  Kontiselle uran 10:s ATP-voitto: "Pari löytyi tunti ennen deadlinea" *Suomen Tennisliitto*. Viitattu 28.8.2016.
78. ↑  Kontinen ja Peers ulos US Openista *yle.fi*. Viitattu 19.10.2016.
79. ↑  Wimbeldonin menestystarina ei toistu US Openissa *yle.fi*. Viitattu 19.10.2016.
80. ↑  Kontiselle jälleen turnausvoitto *yle.fi*. Viitattu 24.9.2016.
81. ↑  Kontisen ja Peersin taival päättyi heti avauskierroksella *yle.fi*. Viitattu 19.10.2016.
82. ↑  Kontinen ja Peers taipuivat reilussa tunnissa *yle.fi*. Viitattu 19.10.2016.
83. ↑  Henri Kontinen tekee suomalaista tennishistoriaa! *iltalehti.fi*. Viitattu 1.11.2016.
84. ↑  Tennishistoriaa! Henri Kontinen nelinpelititteliin Pariisissa *mtv.fi*. Viitattu 6.11.2016.
85. ↑  Kontiselle huikeat tienestit Masters-voitosta *yle.fi*. Viitattu 17.11.2016.
86. ↑  Kontiselta hurja harppaus maailmanlistalla *yle.fi*. Viitattu 17.11.2016.
87. ↑  Kontinen/Peers jyräsi kauden huipennuksen finaaliin *yle.fi*. Viitattu 19.11.2016.
88. ↑  Mestaruus Lontoossa *yle.fi*. Viitattu 20.11.2016.
89. ↑  Tennisvoitto toi Kontiselle muhkean 214 500 euron potin *Aamulehti*.  20.11.2016. Viitattu 21.11.2016.
90. ↑  Henri Kontinen nousi maailmanlistalla seitsemänneksi *yle.fi*. Viitattu 21.11.2016.
91. ↑  Tennispelaaja Henri Kontinen Pääkaupunkiseudun paras 2016 *urheilutoimittajat.fi*. Viitattu 19.11.2017.
92. ↑  Henri Kontisen ja John Peersin kausi alkoi tappiolla *iltalehti.fi*. Viitattu 3.1.2017.
93. ↑  Kontinen/Peers hyvillä fiiliksillä Australian avoimiin *yle.fi*. Viitattu 28.1.2017.
94. ↑  Kontinen historiallisessa Grand Slam -finaalissa *yle.fi*. Viitattu 28.1.2017.
95. ↑  Henri Kontiselle muhkea tili historiallisesta voitosta! *iltalehti.fi*. Viitattu 28.1.2017.
96. ↑  Kontinen/Peers Capture 2017 Aussie Open Doubles Title *ATP World Tour*. Viitattu 4.2.2017. (englanniksi)
97. ↑  Henri Kontinen nousi maailmanlistan kakkoseksi *Helsingin Sanomat*.  20.3.2017. Viitattu 20.3.2017.
98. ↑  Nyt se on varmaa - Henri Kontinen nousee maailmanlistan ykköseksi *yle.fi*. Viitattu 31.3.2017.
99. ↑  Henri Kontinen teki suomalaista urheiluhistoriaa *Ilta-Sanomat*.  31.3.2017. Viitattu 31.3.2017.
100. ↑  A New Chapter For Finland's Kontinen, ATP World Tour, Tennis *ATP World Tour*. Viitattu 3.4.2017. (englanniksi)
101. ↑  Kontiselle ja Peersille taas shokkitappio! *yle.fi*. Viitattu 30.5.2017.
102. ↑  Huima taistelu maailmanlistan ykköspaikasta *yle.fi*. Viitattu 14.7.2017.
103. ↑  Kontinen ja Watson hävisivät sekanelinpelin finaalin *yle.fi*. Viitattu 6.8.2017.
104. ↑  ATP Waszyngton: Łukasz Kubot i Marcelo Melo przegrali w finale *Radio Wrocław*. Viitattu 6.8.2017. (puolaksi)
105. ↑  Kontinen ja Peers taipuivat kauden yllättäjäparille Cincinnatissa *yle.fi*. Viitattu 22.8.2017.
106. ↑  Henri Kontinen on jälleen ykkönen! Tennisässä palasi reilun kuukauden tauon jälkeen maailmanlistan kärkeen *yle.fi*. Viitattu 22.8.2017.
107. ↑  Finaalipaikka oli todella lähellä *yle.fi*. Viitattu 8.10.2017.
108. ↑  Kontinen/Watson koki niukan tappion *yle.fi*. Viitattu 8.10.2017.
109. ↑  Kontinen ja Peers juhlivat Pekingissä kauden kolmatta turnausvoittoa *yle.fi*. Viitattu 8.10.2017.
110. ↑  Kontinen ja Peers taas turnausvoittoon *yle.fi*. Viitattu 15.10.2017.
111. ↑  Kommentti: Kontisen ja Peersin syksyvire löytyi jälleen *yle.fi*. Viitattu 15.10.2017.
112. ↑  Kontinen ja Peers yllättäen laulukuoroon avauskierroksella *yle.fi*. Viitattu 19.11.2017.
113. ↑  Kontinen ja Peers kokivat puolivälierätappion Pariisissa *yle.fi*. Viitattu 19.11.2017.
114. ↑  Henri Kontinen menetti maailmanlistan kärkipaikkansa *yle.fi*. Viitattu 19.11.2017.
115. ↑  Henri Kontinen ja John Peers juhlivat ATP-finaalin voittoa Lontoossa *Aamulehti*.  19.11.2017. Viitattu 19.11.2017.
116. ↑  Henri Kontinen jälleen pääkaupunkiseudun paras urheilija *yle.fi*. Viitattu 11.12.2017.
117. ↑  Henri Kontisella mainio alku vuodelle! Voitti Brisbanen ATP-tennisturnauksen nelinpelin *Ilta-Sanomat*.  7.1.2018. Viitattu 7.1.2018.
118. ↑  Kontinen tappiokierteessä, mutta paniikkinappulaa ei kannata vielä painaa *yle.fi*. Viitattu 8.4.2018.
119. ↑  Kontinen putosi maailmanlistalla huonoimmalle sijalle yli vuoteen *yle.fi*. Viitattu 8.4.2018.
120. ↑  Henri Kontinen nauttii pelaamisesta kotiyleisön edessä eikä ole huolissaan tappiokierteestä *yle.fi*. Viitattu 24.6.2018.
121. ↑  Kontisen ja Peersin vaisut otteet saivat jatkoa Monte Carlossa *yle.fi*. Viitattu 24.6.2018.
122. ↑  Kontisen ja Peersin huono vire jatkuu *yle.fi*. Viitattu 24.6.2018.
123. ↑  Kontisen ja Peersin tuskainen kevät jatkuu *yle.fi*. Viitattu 24.6.2018.
124. ↑  Kontisen ja Peersin voitot jäivät yhteen *yle.fi*. Viitattu 24.6.2018.
125. ↑  Vaiherikas kamppailu päättyi niukkaan tappioon *yle.fi*. Viitattu 24.6.2018.
126. ↑  Kontinen putosi sekanelinpelissä jatkosta Ranskan avoimissa *yle.fi*. Viitattu 24.6.2018.
127. ↑  Kontinen ja Peers selvään voittoon Lontoossa *yle.fi*. Viitattu 24.6.2018.
128. ↑  Kontinen ja Peers putosivat Wimbledonista avauskierroksella *yle.fi*. Viitattu 12.8.2018.
129. ↑  Kontisen ja Watsonin urakka päättyi Wimbledonissa *yle.fi*. Viitattu 12.8.2018.
130. ↑  Kontiselle ja Peersille taas pettymys *yle.fi*. Viitattu 12.8.2018.
131. ↑  Kontinen ja Peers juhlivat Masters-turnausvoittoa Torontossa | Suomen Tennisliitto *Suomen Tennisliitto*. Viitattu 12.8.2018.
132. ↑  Kontisen ja Peersin hieno taistelu ei riittänyt Australian avoimen finaalissa *yle.fi*. Viitattu 27.1.2019.
133. ↑  Kontiselle vuoden ensimmäinen turnausvoitto *yle.fi*. Viitattu 17.2.2019.
134. ↑  Henri Kontinen täräytti uutispommin: vaihtaa nelinpeliparia *yle.fi*. Viitattu 11.11.2019.
135. ↑  Kontinen ja Struff kärsivät tappion Australian avointen puolivälierissä *yle.fi*. Viitattu 28.1.2020.
136. ↑  Henri Kontinen putosi *iltalehti.fi*. Viitattu 30.9.2020.
137. ↑  Henri Kontiselle uusi huippupari *yle.fi*. Viitattu 1.3.2021.
138. ↑  Ruusuvuori ja Kontinen tippuivat toisella kierroksella *Suomen Tennisliitto*.  3.2.2021. Viitattu 6.3.2021.
139. ↑  Emil Ruusuvuori taipui tenniksen Australian avointen toisella kierroksella *yle.fi*. Viitattu 6.3.2021.
140. ↑  Henri Kontinen heti katsomoon myös sekanelinpelissä, Osaka naisten puolivälieriin *yle.fi*. Viitattu 6.3.2021.
141. ↑  Henri Kontinen nelinpelin turnausvoittoon Montpellierissä *yle.fi*. Viitattu 6.3.2021.
142. ↑  Henri Kontisen peli alkaa löytyä *yle.fi*. Viitattu 6.3.2021.
143. ↑  Kontinen/Roger-Vasselin kärsivät niukan tappion välierässä Rotterdamissa *Suomen Tennisliitto*.  6.3.2021. Viitattu 6.3.2021.
144. ↑  Tenniksen Grand Slam -tasolla nähdään suomalaispari seitsemän vuoden tauon jälkeen – "Tämä on oikein hieno uutinen, kutkuttava tilanne" *Yle Urheilu*. Viitattu 13.8.2021.
145. ↑  Entinen maailmanlistan ykkönen Henri Kontinen ottaa taukoa tenniksestä ja miettii tulevaisuuttaan *Yle Urheilu*.  15.1.2022. Viitattu 4.2.2022.
146. ↑  Profiili *Henrikontinen.com*. Viitattu 21.9.2009.
147. ↑  Waheeb, Sebastian: Kim Tiilikainen arvioi Suomen tennistoivot *MTV3.fi*.  4.6.2009. MTV. Viitattu 8.6.2010.
148. ↑  Jarkko Nieminen: "On ilman muuta odotettavissa, että Kontinen/Peers nousee kärkeen" *yle.fi*. Viitattu 21.11.2016.
149. ↑  Kontinen, Micke (FIN) *ITF Juniors*. ITF. Viitattu 9.6.2010. (englanniksi)
150. ↑  Micke Kontinen, 16, Evert tennisakatemian paras poikajuniori *HS.fi*.  23.5.2009. Sanoma News. Viitattu 9.6.2010.
151. ↑  Kontinen, Henri (FIN) *ITF Mens*. ITF. Viitattu 8.6.2010. (englanniksi)
152. ↑  Tennisässä Henri Kontiselta tiukka kuitti Kalle Palanderille ja hänen avautumisilleen *Aamulehti*.  9.2.2017. Viitattu 10.2.2017.

Aiheesta muualla
----------------

* Kuvia tai muita tiedostoja aiheesta **Henri Kontinen** Wikimedia Commonsissa

* Henri Kontisen viralliset kotisivut
* Henri Kontinen ATP:n sivuilla (englanniksi)
* Henri Kontinen ITF:n sivuilla (englanniksi)
* Henri Kontinen Davis Cup -sivustolla (englanniksi)